इंग्लैंड को 6 रन से हराया; अब रविवार को ऑस्ट्रेलिया से सामना
SA W vs ENG W Womens T 20 World Cup Semi Final | Final Vs England, साउथ अफ्रीका की शबनिम इस्माइल ने 6 ही रन दिए और उनकी टीम 6 रन से मैच जीतकर पहली बार फाइनल में पहुंच गई।
मेजबान साउथ अफ्रीका ने विमेंस T20 वर्ल्ड कप के फाइनल में प्रवेश कर लिया है। टीम ने रोमांचक सेमीफाइनल में इंग्लैंड को 6 रन से हराया। अफ्रीका की टीम पहली बार फाइनल में पहुंची है।
रविवार को साउथ अफ्रीका का मुकाबला 5 बार की वर्ल्ड चैंपियन ऑस्ट्रेलियाई टीम से होगा, जिसने एक दिन पहले भारत को 5 रन से हराया था।
केप टाउन के न्यूलैंड्स मैदान पर इंग्लिश टीम को आखिरी ओवर में जीत के लिए 13 रनों की जरूरत थी, लेकिन सारा ग्लेन और सारलोट डीन की जोड़ी शबनिम इस्माइल के ओवर में 6 रन ही बना सकी।
मेजबानों को ओपनर्स ने दिलाई मजबूत शुरुआत
यहां साउथ अफ्रीका ने टॉस जीतकर पहले बैटिंग करते हुए चार विकेट पर 164 रन बनाए। ओपनर लौरा वॉल्वार्ट और ताजमिन ब्रिट्स ने 82 बॉल पर 96 रन की पार्टनरशिप कर टीम को शानदार शुरुआत दिलाई। यहां वॉल्वार्ट 53 रन बनाकर आउट हुईं। उन्हें एक्लेस्टन ने डीन के हाथों कैच कराया। 96 के टीम स्कोर पर पहला विकेट गंवाने के बाद ब्रिट्स ने मारिजन कैप के साथ 25 बॉल में 46 रन जोड़े। वे 68 रन बनाकर आउट हुईं। कैप (13 बॉल पर नाबाद 27 रन) ने आखिरी ओवर्स में बड़े शॉट्स खेलकर टीम का स्कोर 160 पार पहुंचाया।
इंग्लैंड की ओर से सोफी एक्लेस्टन ने 21 रन देकर 3 विकेट लिए। लौरेन बेल को एक विकेट मिला।
इंग्लिश ओपनर्स की तेज शुरुआत
165 रन के टारगेट का पीछा करने उतरी इंग्लैंड को सोफिया डंकली और एलिस कैप्सी ने आक्रामक शुरुआत दिलाई, लेकिन यह जोड़ी ज्यादा देर तक नहीं टिक सकी। 53 रन के टीम स्कोर पर दोनों ही ओपनर्स पवेलियन लौट गईं। दोनों को शबनिम इस्माइल ने आउट किया। डैनी व्याट ने फिर नेटली सीवर के साथ पारी संभाली। 85 रन के टीम स्कोर पर व्याट 34 रन बनाकर आउट हुईं।
सीवर ने फिर कप्तान हीथर नाइट के साथ 47 रन की पार्टनरशिप की। लेकिन 17वें ओवर में सीवर भी आउट हो गईं।
खाका के ओवर ने पलटा पासा
इंग्लैंड को 18 बॉल में 26 रन की जरूरत थी। कप्तान नाइट के साथ एमी जोन्स मौजूद थीं। तभी आयाबोंगा खाका ने पहली बॉल पर जोन्स का विकेट ले लिया। अगली 3 बॉल पर उन्होंने 3 रन दिए और 5वीं और छठी बॉल पर 2 और विकेट निकाले। उन्होंने महज 3 रन देकर 18वें ओवर में 3 विकेट चटका दिए।
इंग्लैंड को 12 बॉल में 25 रनों की जरूरत थी। नाइट ने 19वें ओवर में 12 रन बनाए। ऐसे में इंग्लिश टीम को आखिरी ओवर में 13 रन की जरूरत थी, लेकिन 6 रन ही बने। तय 20 ओवर में इंग्लिश टीम आठ विकेट पर 158 रन ही बना सकी।
